P9_TA(2021)0284

Maximálny limit rezíduí imidaklopridu

Uznesenie Európskeho parlamentu z 10. júna 2021 o vykonávacom nariadení Komisie (EÚ) 2021/621 z 15. apríla 2021, ktorým sa mení nariadenie (EÚ) č. 37/2010 na účely klasifikácie látky imidakloprid, pokiaľ ide o maximálny limit jej rezíduí v potravinách živočíšneho pôvodu (2021/2705(RSP))

(2022/C 67/06)

Európsky parlament,

— so zreteľom na vykonávacie nariadenie Komisie (EÚ) 2021/621 z 15. apríla 2021, ktorým sa mení nariadenie (EÚ) č. 37/2010 na účely klasifikácie látky imidakloprid, pokiaľ ide o maximálny limit jej rezíduí v potravinách živočíšneho pôvodu (1),

— so zreteľom na nariadenie Európskeho parlamentu a Rady (ES) č. 470/2009 zo 6. mája 2009 o stanovení postupov Spoločenstva na určenie limitov rezíduí farmakologicky účinných látok v potravinách živočíšneho pôvodu, o zrušení nariadenia Rady (EHS) č. 2377/90 a o zmene a doplnení smernice Európskeho parlamentu a Rady 2001/82/ES a nariadenia Európskeho parlamentu a Rady (ES) č. 726/2004 (2), a najmä na jeho články 14 a 17,

— so zreteľom na stanovisko Stáleho výboru pre veterinárne lieky z 20. apríla 2021,

— so zreteľom na Chartu základných práv Európskej únie,

— so zreteľom na články 13 a 191 Zmluvy o fungovaní Európskej únie (ZFEÚ),

— so zreteľom na článok 11 a 13 nariadenia Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (3),

— so zreteľom na článok 112 ods. 2 a 3 rokovacieho poriadku,

— so zreteľom na návrh uznesenia Výboru pre životné prostredie, verejné zdravie a bezpečnosť potravín,

A. keďže v nariadení Európskeho parlamentu a Rady (EÚ) 2019/6 (4) sa uvádza, že by nemalo byť možné uviesť na trh Únie nijaký veterinárny liek bez toho, aby bol registrovaný a aby bola preukázaná jeho kvalita, bezpečnosť a účinnosť, a uznáva, že lepší prístup k informáciám poskytuje verejnosti možnosť vyjadriť svoje pripomienky a umožňuje orgánom tieto pripomienky náležite zohľadniť;

B. keďže v nariadení Európskeho parlamentu a Rady (EÚ) 2019/1381 (5) sa uvádza, že by sa mali poskytnúť informácie o tom, ako sa dosiahli rozhodnutia o riadení rizika, a informácie o faktoroch iných, ako sú výsledky hodnotenia rizika, ako aj o tom, ako boli tieto faktory zvážené navzájom, a že komunikáciou o riziku by sa malo umožniť aj prispenie k participatívnemu a otvorenému dialógu medzi všetkými zainteresovanými stranami, aby sa v rámci procesu analýzy rizika zabezpečilo zohľadnenie prevahy verejného záujmu a správnosť, komplexnosť, transparentnosť, konzistentnosť a zodpovednosť;

C. keďže hodnotiaca správa Európskej chemickej agentúry (ECHA) z 18. februára 2011 s názvom Imidakloprid, produkt typu 18 (insekticídy, akaricídy a produkty na kontrolu iných článkonožcov)“ (6) kategorizuje významné údaje o toxicite pre vodné a necieľové druhy;

D. keďže v smernici Európskeho parlamentu a Rady 2013/39/EÚ (7) sa uvádza, že „Znečisťovanie vody a pôdy farmaceutickými rezíduami predstavuje nový environmentálny problém. Pri hodnotení a kontrole rizika liekov pre vodné prostredie alebo prostredníctvom vodného prostredia by sa mala venovať primeraná pozornosť cieľom Únie v oblasti životného prostredia. Komisia by v záujme riešenia tohto problému mala preskúmať riziká environmentálnych účinkov liekov a poskytnúť analýzu relevantnosti a účinnosti súčasného legislatívneho rámca z hľadiska ochrany vodného prostredia a zdravia ľudí prostredníctvom vodného prostredia.“;

E. keďže v nariadení Komisie (EÚ) č. 283/2013 (8) sa stanovujú minimálne požiadavky vrátane informácií o potenciálne škodlivých účinkoch účinnej látky, jej metabolitov a nečistôt na zdravie ľudí a zvierat alebo na podzemnú vodu, životné prostredie a necieľové druhy (flóra a fauna);

F. keďže v nariadení Komisie (EÚ) č. 284/2013 (9) sa uvádza, že „Zahrnúť sa musia všetky informácie o potenciálne neprijateľných účinkoch prípravku na ochranu rastlín na životné prostredie, rastliny a rastlinné produkty, ako aj známe a očakávané kumulatívne a synergické účinky.“;

G. keďže v smernici 2001/82/ES Európskeho parlamentu a Rady (10) sa poznamenáva, že „Podrobnosti a dokumenty, ktoré musia sprevádzať žiadosť o povolenie uvádzať na trh, musia preukazovať, že potenciálne riziká prevyšujú výhody spojené s účinnosťou. Ak sa táto skutočnosť nedá preukázať, žiadosť musí byť zamietnutá.“;

H. keďže Európskej agentúre pre lieky (ďalej len „agentúra“) bola predložená žiadosť o stanovenie maximálnej hladiny rezíduí (MRL) pre látku imidakloprid u druhov Salmonidae;

I. keďže agentúra na základe stanoviska Výboru pre lieky na veterinárne použitie (11) z 9. septembra 2020 odporučila ustanoviť MRL pre imidakloprid na 0,6 mg/kg (600 μg/kg) podľa potreby pre všetky plutvové ryby;

J. keďže Potravinový kódex (12) nestanovuje MRL pre vodné použitie; keďže na schôdzi Spoločnej organizácie pre výživu a poľnohospodárstvo a Svetovej zdravotníckej organizácie o rezíduách pesticídov z roku 2008 sa odporučil maximálny prijateľný denný príjem 0,06 mg/kg rezíduí z poľnohospodárskych plodín (13);

K. keďže stanovisko Výboru pre lieky na veterinárne použitie, z ktorého vychádza odporúčanie agentúry, bolo sprístupnené iba súhrnne a podľa Komisie bude v plnom rozsahu sprístupnené až po prijatí MRL;

L. keďže stanovisko týkajúce sa stanovenia MRL podľa práva Únie by malo byť zverejnené a malo by byť ľahko prístupné;

M. keďže zabezpečenie transparentnosti procesu hodnotenia rizika podporuje porozumenie verejnosti, prispieva k väčšej legitimite agentúry v očiach spotrebiteľov a širokej verejnosti a poskytuje väčšiu zodpovednosť občanom Únie v demokratickom systéme (14);

N. keďže imidakloprid je neonikotinoidová (NN) biocídna účinná látka, ktorá sa komerčne predávala na široké použitie na ošetrenie plodín a hospodárskych zvierat z dôvodu svojej toxicity pre široké spektrum škodcov; keďže spôsob účinku imidaklopridu spočíva v tom, že pôsobí ako antagonista nikotínových acetylcholínových receptorov (nAChR) v centrálnom nervovom systéme, čím narúša synaptický prenos signálov a vedie k smrteľnej hyperaktivite nervov a svalov zvierat, stavovcov aj bezstavovcov, pričom nenávratne blokuje nAChR a vedie k ochrnutiu a smrti (15);

O. keďže vykonávacie nariadenie Komisie (EÚ) 2018/783 (16) zakazuje použitie imidaklopridu na všetky plodiny pestované vo vonkajších priestoroch, pretože má nepriaznivé účinky na opeľovače;

P. keďže nebezpečné chemikálie, ktoré sa používajú na veterinárny predpis a používajú sa na liečbu infekcií parazitov, sa nakoniec uvoľňujú do vodného prostredia; ich účinky nemajú len potenciál nepriaznivého vplyvu na citlivé necieľové organizmy, ale zistilo sa, že uvoľňovanie týchto zlúčenín je hlavným environmentálnym problémom (17) z dôvodu vysokej mobility imidaklopridu v pôde a následnej kontaminácie podzemných a povrchových vôd (18);

Q. keďže existuje čoraz viac dôkazov o tom, že používanie imidaklopridu má zničujúci vplyv na biodiverzitu, najmä na rieky a vodné toky (19), a to nielen na kôrovce (20), mäkkýše (21) a necieľové druhy (hmyz), ale aj na pôdne organizmy (22), ako aj na pokles populácie vtáctva (23); keďže narastajú obavy z výskytu a hromadenia rezíduí pesticídov a ich metabolitov v pôdach a z ich potenciálu viesť k okysľovaniu pôdy; so znepokojením konštatuje, že používanie imidaklopridu v Japonsku viedlo k dramatickému kolapsu zásob rýb, ktoré sa neobnovili (24);

R. keďže harmonizovaná klasifikácia a označovanie podľa nariadenia Európskeho parlamentu a Rady (ES) č. 1272/2008 (25) kategorizovala imidakloprid ako „škodlivý po požití“, „nebezpečný pre životné prostredie“ a „veľmi toxický pre vodné organizmy, s dlhodobými účinkami“ (26);

S. keďže v štúdii o expozícii imidaklopridu u kaprovitých rýb (Cyprinua carpio L.) bola zistená degenerácia v mozgu, žiabroch a očiach (27) okrem histopatologických zmien (lézií), aktivácie biomarkerov a striedania úrovní génovej expresie; v tejto štúdii sa dospelo k záveru, že zápal a oxidačný stres sú vyvolané expozíciou imidaklopridu;

T. keďže u ľudí môže dôjsť k bioakumulácii metabolitu NN opakovaným príjmom kontaminovaných potravín vzhľadom na to, že v štúdii na zvieratách bola pozorovaná bioakumulácia imidaklopridu pri nízkej dávke (28);

U. keďže rôzne vedecké štúdie pri testoch na zvieratách dospeli k záveru, že imidakloprid účinkuje ako látka poškodzujúca reprodukciu a endokrinný disruptor, ktorý môže nepriaznivo pôsobiť na srdce, obličky, štítnu žľazu a mozog a môže spôsobiť neurologické príznaky vrátane respiračného zlyhania a smrti (29);

V. keďže experimentálne dôkazy ukazujú, že toxicita imidaklopridu rastie s dobou expozície rovnako ako s dávkou, ktorá sa označuje ako „časovo kumulatívna toxicita“, toxicita imidaklopridu by sa preto nemala chápať iba ako akútna letalita, ale mal by sa na ňu brať ohľad aj v rámci chronického rámca (30);

W. keďže v nariadení (EÚ) č. 283/2013 sa vyžaduje vypracovanie štúdií o dlhodobej toxicite;

X. keďže v nariadení (ES) č. 396/2005 sa stanovuje, že sa vezmú do úvahy „známe kumulatívne a synergické účinky, ak sú k dispozícii metódy posúdenia takýchto účinkov“;

Y. keďže v nariadení (EÚ) č. 284/2013 sa v súčasnosti vyžadujú toxikologické štúdie pre expozíciu operátorov, okolostojacich osôb, obyvateľov a pracovníkov, niekoľko štúdií dlhodobej a chronickej toxicity pre zvieratá, a štúdie o osude a správaní v pôde, vode a ovzduší;

Z. keďže chýbajú poznatky o škodlivých účinkoch mnohých jednotlivých chemikálií a chemických zmesí na životné prostredie; neboli posúdené všetky chemikálie a hodnotenie ekotoxicity sa zameriava na veľmi málo druhov a ekosystémov;

AA. keďže v nariadení (EÚ) 2019/6 sa uznáva, že v rozhodnutí o riadení rizika by sa mali zohľadniť: „iné relevantné faktory vrátane spoločenských, ekonomických, etických, environmentálnych a sociálnych faktorov, ako aj uskutočniteľnosť kontrol“;

AB. keďže na rozdiel od prípadu štúdií predložených Európskemu úradu pre bezpečnosť potravín (EFSA), štúdie predložené agentúre nie je potrebné zverejňovať; vyjadruje poľutovanie nad nedostatočným prístupom k úplným vedeckým štúdiám, vedeckým stanoviskám a prvotným údajom, ako aj nad nedostatkom informácií o uskutočniteľnosti kontrol vypúšťania odpadových vôd do vodného prostredia a riadenia rizík, ktoré sú s tým spojené;

AC. keďže v nariadení (ES) č. 470/2009 sa uvádza, že maximálne limity rezíduí sa musia určiť v súlade so všeobecne uznávanými zásadami posúdenia bezpečnosti, pričom by sa brali do úvahy aj iné vedecké posúdenia bezpečnosti príslušných látok vykonané medzinárodnými organizáciami, najmä Potravinový kódex, alebo, ak sa takéto látky používajú na iné účely, vedeckými výbormi stanovenými Spoločenstvom;

AD. keďže v Potravinovom kódexe sa neodporúča použitie imidaklopridu vo vodnom prostredí a agentúra ECHA navrhuje, prečo by to tak mohlo byť: „Podľa harmonizovanej klasifikácie a označovania (ATP01) schválenej Európskou úniou je táto látka veľmi toxická pre vodné organizmy s dlhodobými účinkami a je škodlivá po požití“ (31);

AE. keďže v článku 37 nariadenia (EÚ) 2019/6 sa uvádza, že registrácia sa zamietne, ak riziká pre verejné zdravie, zdravie zvierat alebo pre životné prostredie nie sú dostatočne určené; považuje to za dôvod nestanovenia MRL;

AF. keďže štyri hlavné krajiny produkujúce lososa: Nórsko, Čile, Spojené kráľovstvo a Kanada nie sú členskými štátmi, a Komisia by preto nemohla vykonať príslušné audity príslušných orgánov v týchto krajinách alebo posúdiť primeranosť kontrol;

1. domnieva sa, že vykonávacie nariadenie (EÚ) 2021/621 prekračuje rámec vykonávacích právomocí, ktoré sú stanovené v nariadení (ES) č. 470/2009;

2. domnieva sa, že vykonávacie nariadenie (EÚ) 2021/621 nie je v súlade s právom Únie v tom zmysle, že porušuje slobodu informácií a základné zásady transparentnosti, demokratickej kontroly a zodpovednosti, pokiaľ predmetné stanovisko Výboru pre lieky na veterinárne použitie bolo sprístupnené iba v súhrne;

3. vyzýva Komisiu, aby zrušila vykonávacie nariadenie (EÚ) 2021/621 a predložila výboru nový návrh zahŕňajúci imidakloprid v zozname uvedenom v prílohe IV k nariadeniu (ES) č. 396/2005 o farmakologicky účinných látkach, pre ktoré nie je možné stanoviť žiadne maximálne hodnoty pre vodné použitie;

4. domnieva sa, že všetky veterinárne lieky, pesticídy, farmakologické a chemické rezíduá by mali prejsť štandardnými testami a odbornými hodnoteniami, pretože by mohli spôsobiť ďalšie a trvalé škody;

5. domnieva sa, že agentúra by mala verejne sprístupniť úplné znenie stanoviska Výboru pre lieky na veterinárne použitie pozostávajúce z odporúčaní v oblasti vedeckého hodnotenia rizík a riadenia rizík a vedeckých dôkazov, z ktorých vychádzajú; domnieva sa, že hodnotenie rizika imidaklopridu je nedostatočné, pokiaľ ide o zohľadnenie akútnych hodnôt sledovaných parametrov, a že ignoruje oneskorené, kumulatívne a chronické účinky; pripomína, že výskum vodných bezstavovcov odhalil oneskorený vplyv na úmrtnosť, najmä u druhov vodného hmyzu, ktorý sa nedal zistiť pri štandardných akútnych testoch, ktoré preukazujú, že hodnotenie rizika pre neonikotinoidy nie je dostatočné z hľadiska ochrany životného prostredia ( 32 )

6. považuje za nevyhnutné hodnotiť farmakologicky účinné látky a ich klasifikáciu, pokiaľ ide o MRL v potravinách živočíšneho pôvodu, v súlade s pravidlami stanovenými v nariadení Európskeho parlamentu a Rady (ES) č. 178/2002 ( 33 ) , nariadení (ES) č. 396/2005, nariadení Európskeho parlamentu a Rady (ES) č. 1367/2006 ( 34 ) a nariadení (EÚ) 2019/6 a (EÚ) 2019/1381;

7. domnieva sa, že je naliehavo potrebné prehodnotiť smernicu 2001/82/ES so zreteľom na ochranu biodiverzity, vodného a suchozemského prostredia a so zreteľom na dobré životné podmienky zvierat a necieľové organizmy a mikroorganizmy;

8. domnieva sa, že nariadenie (ES) č. 470/2009 dostatočne nezohľadňuje potrebu zapojiť Európsky parlament a občanov, aby mohli v plnej miere využívať svoje demokratické právo na kontrolu;

9. pripomína potrebu posilniť vedeckú spoluprácu, koordináciu a súdržnosť medzi agentúrami Únie s právomocami v tejto oblasti, konkrétne medzi agentúrou, úradom EFSA a agentúrou ECHA spolu s národnými a medzinárodnými agentúrami, vytvorením spoločného rámca pre hodnotenie rizík pre biocídne a fytofarmaceutické výrobky používané v potravinových reťazcoch, aby sa predišlo nezrovnalostiam a aby sa obmedzila možnosť poškodenia životného prostredia a ekocídy;

10. vyzýva Komisiu, aby ako správkyňa rizika pri hodnotení dostupných informácií náležite uplatňovala zásadu predbežnej opatrnosti, aby bolo možné kvantifikovať riziko škodlivých účinkov na životné prostredie, biodiverzitu, dobré životné podmienky zvierat a zdravie ľudí;

11. naliehavo žiada Komisiu, aby systematicky informovala o tom, ako sa zohľadňovala zásada predbežnej opatrnosti a zásada informovaného súhlasu a ako sa vyvodili závery zo stanoviska Výboru pre lieky na veterinárne použitie;

12. vyzýva Komisiu, aby dodržiavala demokratickú zásadu informovaného súhlasu a aby vykonala kontrolu vhodnosti procesu hodnotenia rizika s cieľom stanoviť MRL pre veterinárne lieky v potravinách živočíšneho pôvodu; považuje za nevyhnutné, aby bol plne konzistentný, pokiaľ ide o ciele uvedené v oznámení Komisie z 11. decembra 2019 s názvom „Európska zelená dohoda“, oznámení Komisie z 20. mája 2020 s názvom Stratégia „Z farmy na stôl“ pre spravodlivý a zdravý a ekologický potravinový systém“ a stratégiu EÚ v oblasti biodiverzity do roku 2030;

13. vyzýva Komisiu, aby zabezpečila, že do hodnotenia rizika budú zahrnuté časovo kumulatívne, aktualizované, odborne preskúmané, ekotoxikologické testy pre necieľové druhy v pôde a vodnom prostredí, a že sa bude týkať aj environmentálnych rezíduí v ovzduší, pôde a vode vrátane dlhodobých, kumulatívnych toxických účinkov, a že špecifikuje nezávislé, odborne preskúmané vedecké štúdie a vedecké stanoviská, ktoré sa zohľadnili; zdôrazňuje, že tieto informácie by mali byť verejne prístupné;

14. vyzýva Komisiu, aby predložila legislatívny návrh na zabezpečenie súladu s nariadením (EÚ) 2019/6 a nariadením (EÚ) 2019/1381 a všetkými právnymi predpismi týkajúcimi sa potravín a ich súdržnosti v prípade, že hodnotenie rizika na stanovenie MRL vykonávajú iné agentúry ako EFSA, a vyzýva členské štáty, aby ho podporili; a vyzýva Komisiu, aby tiež zabezpečila, že toto hodnotenie bude transparentné a poslúži na lepšiu ochranu biodiverzity a vodných ekosystémov, hmyzu, dážďoviek a pôdnych mikroorganizmov;

15. poveruje svojho predsedu, aby postúpil toto uznesenie Rade, Komisii a vládam a parlamentom členských štátov.

(1) Ú. v. EÚ L 131, 16.4.2021, s. 120.

(2) Ú. v. EÚ L 152, 16.6.2009, s. 11.

(3) Ú. v. EÚ L 55, 28.2.2011, s. 13.

(4) Nariadenie Európskeho parlamentu a Rady (EÚ) 2019/6 z 11. decembra 2018 o veterinárnych liekoch a o zrušení smernice 2001/82/ES (Ú. v. EÚ L 4, 7.1.2019, s. 43).

(5) Nariadenie Európskeho parlamentu a Rady (EÚ) 2019/1381 z 20. júna 2019 o transparentnosti a udržateľnosti hodnotenia rizika na úrovni EÚ v potravinovom reťazci, a ktorým sa menia nariadenia (ES) č. 178/2002, (ES) č. 1829/2003, (ES) č. 1831/2003, (ES) č. 2065/2003, (ES) č. 1935/2004, (ES) č. 1331/2008, (ES) č. 1107/2009, (EÚ) 2015/2283 a smernica 2001/18/ES (Ú. v. EÚ L 231, 6.9.2019, s. 1).

(6) https://echa.europa.eu/documents/10162/225b9c58-e24c-6491-cc8d-7d85564f3912

(7) Smernica Európskeho parlamentu a Rady 2013/39/EÚ z 12. augusta 2013, ktorou sa menia smernice 2000/60/ES a 2008/105/ES, pokiaľ ide o prioritné látky v oblasti vodnej politiky (Ú. v. EÚ L 226, 24.8.2013, s. 1).

(8) Nariadenie Komisie (EÚ) č. 283/2013 z 1. marca 2013, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh stanovujú požiadavky na údaje o účinných látkach (Ú. v. EÚ L 93, 3.4.2013, s. 1).

(9) Nariadenie Komisie (EÚ) č. 284/2013 z 1. marca 2013, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh stanovujú požiadavky na údaje o prípravkoch na ochranu rastlín, (Ú. v. EÚ L 93, 3.4.2013, s. 85).

(10) Smernica 2001/82/ES Európskeho parlamentu a Rady zo 6. novembra 2001, ktorou sa ustanovuje Zákonník Spoločenstva o veterinárnych liekoch (Ú. v. ES L 311, 28.11.2001, s. 1).

(11) https://www.ema.europa.eu/en/documents/mrl-summary/imidacloprid-fin-fish-summary-opinion-cvmp-establishment-maximum-residue-limits_en.pdf

(12) http://www.fao.org/fao-who-codexalimentarius/codex-texts/dbs/pestres/pesticide-detail/en/?p_id=206

(13) http://www.fao.org/fileadmin/templates/agphome/documents/Pests_Pesticides /JMPR/JMPRReport08.pdf

(14) Pozri rozsudky Súdneho dvora vo veci T-235/15, Pari Pharma GmbH/Európska agentúra pre lieky, ECLI:EU:T:2018:65; pozri aj vec T-718/15, PTC Therapeutics International Ltd/Európska agentúra pre lieky, ECLI:EU:T:2018:66 a T-729/15, MSD Animal Health Innovation GmbH a Intervet International BV/Európska agentúra pre lieky, ECLI:EU:T:2018:67.

(15) Sánchez-Bayo, F., Tennekes, H.A., Time-Cumulative Toxicity of Neonicotinoids: Experimental Evidence and Implications for Environmental Risk Assessments (Časovo kumulatívna toxicita neonikotinoidov: experimentálne dôkazy a dôsledky pre hodnotenie environmentálnych rizík), International Journal of Environmental Research and Public Health. 2020,17(5),1629, https://www.mdpi.com/1660-4601/17/5/1629

(16) Vykonávacie nariadenie Komisie (EÚ) 2018/783 z 29. mája 2018, ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky imidakloprid ( Ú. v. EÚ L 132, 30.5.2018, s. 31).

(17) Burridge, L., Weis, J.S., Cabello, F., Pizarro, J., Bostick, K., Chemical use in salmon aquaculture: A review of current practices and possible environmental effects (Chemické použitie v akvakultúre lososov: prehľad súčasných postupov a možných vplyvov na životné prostredie), Aquaculture, 2010, zv. 306, 1 – 4, s. 7 – 23, https://www.sciencedirect.com/science/article/pii/S0044848610003297.

(18) Sánchez-Bayo, F., Tennekes, H.A., Time-Cumulative Toxicity of Neonicotinoids: Experimental Evidence and Implications for Environmental Risk Assessments (Časovo kumulatívna toxicita neonikotinoidov: experimentálne dôkazy a dôsledky pre hodnotenie environmentálnych rizík), International Journal of Environmental Research and Public Health. 2020,17(5),1629, https://www.mdpi.com/1660-4601/17/5/1629

(19) Butcherine, P., Kelaher, B.P., Taylor, M.D., Barkla, B.J., Benkendorff, K., Impact of imidacloprid on the nutritional quality of adult black tiger shrimp (Vplyv imidaklopridu na výživovú kvalitu dospelých čiernych kreviet obrovských) (Penaeus monodon), Ecotoxicology and Environmental Safety, 2020, zv. 198, https://www.sciencedirect.com/science/article/abs/pii/S0147651320305212?via%3Dihub

(20) Butcherine, P., Kelaher, B.P., Taylor, M.D., Barkla, B.J., Benkendorff, K., Impact of imidacloprid on the nutritional quality of adult black tiger shrimp (Vplyv imidaklopridu na výživovú kvalitu dospelých čiernych kreviet obrovských) (Penaeus monodon), Ecotoxicology and Environmental Safety, 2020, zv. 198, https://www.sciencedirect.com/science/article/abs/pii/S0147651320305212?via%3Dihub

(21) Ewere, E.E., Reichelt-Brushett, A., Benkendorff, K., The neonicotinoid insecticide imidacloprid, but not salinity, impacts the immune system of Sydney rock oyster, (Imunitný systém ustrice skalnej v Sydney ovplyvňuje neonikotinoidový insekticíd imidakloprid, nie slanosť) Saccostrea glomerata, Science of the Total Environment, 2020, zv. 742, The neonicotinoid insecticide imidacloprid, but not salinity, impacts the immune system of Sydney rock oyster, Saccostrea glomerata – ScienceDirect

(22) de Lima e Silva, C., Brennan, N., Brouwer, J.M., Commandeur, D., Verweij, R.A., van Gestel, C.A.M., Comparative toxicity of imidacloprid and thiacloprid to different species of soil invertebrates (Porovnávacia toxicita imidaklopridu a tiaklopridu pre rôzne druhy pôdnych bezstavovcov), Ecotoxicology, 2017, 26, s. 555 – 564, https://doi.org/10.1007/s10646-017-1790-7

(23) https://www.eea.europa.eu/publications/soer-2020

(24) https://www.nationalgeographic.com/animals/article/neonicotinoid-insecticides-cause-fish-declines-japan

(25) Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 ( Ú. v. EÚ L 353, 31.12.2008, s. 1).

(26) Hodnotiaca správa agentúry ECHA s názvom Imidakloprid, produkt typu 18 (insekticídy, akaricídy a produkty na kontrolu iných článkonožcov), https://echa.europa.eu/documents/10162/225b9c58-e24c-6491-cc8d-7d85564f3912

(27) Tyor, A.K., Harkrishan, Bhardwaj, J.K., Saraf, P., Effect of Imidacloprid on Histopathological Alterations of Brain, Gills and Eyes in hatchling carp (Účinok imidaklopridu na histopatologické zmeny mozgu, žiabrov a očí u vyliahnutých kaprov) (Cyprinus carpio L.) , Toxicology International, 2020, 27, s. 70 – 78.

(28) Kavvalakis, M.P., Tzatzarakis, M.N.,Theodoropoulou, E.P., Barbounis, E.G., Tsakalof, A.K., Tsatsakis, A.M., Development and application of LC-APCI-MS method for biomonitoring of animal and human exposure to imidacloprid (Vývoj a aplikácia metódy LC-APCI-MS na biomonitorovanie vystavenia zvierat a ľudí imidaklopridu), Chemosphere 2013, zv. 93, 10, s. 2612 – 2620, Development and application of LC–APCI–MS method for biomonitoring of animal and human exposure to imidacloprid – ScienceDirect

(29) Katić, A., Karačonji, I.B., Imidacloprid as reproductive toxicant and endocrine disruptor: Investigations in laboratory animals (Imidakloprid ako látka poškodzujúca reprodukciu a endokrinný disruptor: výskum na laboratórnych zvieratách), Archives of Industrial Hygiene and Toxicology, 2018, 69(2), https://www.researchgate.net/publication/326247351_Imidacloprid_as_reproductive_toxicant_and_endocrine_disruptor_Investigations_in_laboratory_animals

(30) Sánchez-Bayo, F., Tennekes, H.A., Time-Cumulative Toxicity of Neonicotinoids: Experimental Evidence and Implications for Environmental Risk Assessments (Časovo kumulatívna toxicita neonikotinoidov: experimentálne dôkazy a dôsledky pre hodnotenie environmentálnych rizík), International Journal of Environmental Research and Public Health, 2020, 17(5),1629. https://www.mdpi.com/1660-4601/17/5/1629

(31) https://echa.europa.eu/substance-information/-/substanceinfo/100.102.643

(32) Sánchez-Bayo F., Tennekes, H.A., Time-Cumulative Toxicity of Neonicotinoids: Experimental Evidence and Implications for Environmental Risk Assessments (Časovo kumulatívna toxicita neonikotinoidov: experimentálne dôkazy a dôsledky pre hodnotenie environmentálnych rizík), International Journal of Environmental Research and Public Health. 2020,17(5),1629, https://www.mdpi.com/1660-4601/17/5/1629

(33) Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).

(34) Nariadenie Európskeho parlamentu a Rady (ES) č. 1367/2006 zo 6. septembra 2006 o uplatňovaní ustanovení Aarhuského dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia na inštitúcie a orgány Spoločenstva (Ú. v. EÚ L 264, 25.9.2006, s. 13).